Ribnik (rijeka)
Ribnik je rijeka u sjeverozapadnom dijelu Bosne i Hercegovine. Izvori rijeke Ribnik su udaljeni oko 4 km od istoimenog naselja Ribnik na 300 metara nadmorske visine. Ovaj riječni tok nastaje od nekoliko izuzetno jakih izvora koji neposredno poslije izbijanja na površinu zemlje već formiraju pravi riječni tok. Rijeka Ribnik je duga približno 8 km i predstavlja jedan od najkraćih, a vodom veoma bogatih tokova. Prosječna širina rijeke je oko 30 metara a dubina između 50 i 80 centimetara. Svoj put završava kod naselja Velije gdje se ulijeva u rijeku Sanu. Vode rijeke Ribnik spadaju u vode prve klase. Stanovnici ove rijeke su salmonidi, lipljen, koji čini 70% populacije, potočna pastrmka i kalifornijska pastrmka. Rijeka se i dalje poribljava, redovno održava i čisti, pa postaje značajno ribolovno-turističko mjesto. Na samom izvoru rijeke Ribnik nalaze se uređene staze za šetnju i rekreaciju u dužini od 4,5 km.